Oficialusis leidinys L 208 , 01/08/2001 p. 0008 - 0013



Komisijos reglamentas (EB) Nr. 1563/2001 2001 m. liepos 31 d. iš dalies keičiantis reglamentą (EB) Nr. 1520/2000, nustatantį bendrąsias išsamias eksporto grąžinamųjų išmokų už tam tikrus žemės ūkio produktus, eksportuojamus kaip į sutarties i priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatančio prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 8 straipsnio 3 dalies pirmą pastraipą, kadangi: (1) Reikia paaiškinti ir suderinti tam tikras grąžinamosios išmokos sertifikatų ir D priedo naudojimo nuostatas, kaip numatyta Komisijos reglamente (EB) Nr. 1520/2000 [3] su pakeitimais, padarytais Reglamentu (EB) Nr. 2390/2000 [4]. (2) Siekiant, kad grąžinamosios išmokos sertifikatai būtų naudojami veiksmingiau, reikia padaryti taip, kad juos būtų galima perleisti, tačiau neskatinant spekuliacijos tikslais didesnio paraiškų skaičiaus. Perėmėją reikia paskirti prieš paduodant paraišką dėl sertifikato išdavimo. (3) Operatoriai išsaugoja teisę į grąžinamąją išmoką, jei jie atitinka taikomą tvarką ir nėra padavę konkrečios grąžinamosios išmokos paraiškos per tris mėnesius nuo dienos, kai muitinė priėmė eksporto deklaraciją. Tokiais atvejais išlaikomas užstatas ar jo dalis, atitinkanti grąžinamosios išmokos sertifikatą. (4) Turi būti konkrečios nuostatos, taikomos grąžinamosios išmokos sertifikatams kvietimo dalyvauti atvirame konkurse valstybėje, kuri nėra Bendrijos narė, atveju, kad Europos operatoriai galėtų dalyvauti konkurse konkurencinėmis sąlygomis. Tačiau tam, kad būtų paprasčiau, tokia tvarka turi būti grindžiama daugiausia tuo, kas jau numatyta 2000 m. birželio 9 d. Komisijos reglamento (EB) Nr. 1291/2000, nustatančio bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams [5], su paskutiniais pakeitimais, padarytais Reglamentu (EB) Nr. 1095/2001 [6], 49 straipsnyje. (5) Tam, kad administravimo procedūra būtų paprastesnė, turi būti nustatyta ypatinga užstato grąžinimo tvarka, ypač įskaitant dalinio grąžinimo sąlygas ir ribą, žemiau kurios užstatas, kurį reikėjo užlaikyti, gali būti grąžinamas. (6) Siekiant, kad būtų visiškai išnaudota žemės ūkio produktų, kuriems naudinga taikyti grąžinamąsias išmokas, eksporto apimtis, turi būti taikomos nuostatos, panašios į apibrėžtąsias Reglamento (EB) Nr. 1291/2000 35 straipsnyje, o operatorius reikia skatinti greitai grąžinti tuos sertifikatus, kurie per visą biudžetinį laikotarpį nebuvo visiškai išnaudoti. (7) Dėl pakeitimų padarytų šiuo reglamentu reikia pakeisti nuorodas į Reglamento (EB) Nr. 1291/2000 straipsnius. (8) Siekiant veiksmingiau panaudoti turimas lėšas, ypač atsižvelgiant į tai, kad Bendrija privalo vykdyti savo tarptautinius įsipareigojimus, turi būti nustatyta tvarka keisti ribą, kurią viršijus tam tikriems eksportuotojams daugiau nebetaikoma lengvata dėl sertifikatų nepateikimo. Reikia taip pat nustatyti specialią tvarką, kad operatoriai, kurie daugiau nebenori pasinaudoti lengvata pakeitus biudžetinį laikotarpį nebepateikti sertifikatų, galėtų veiksmingai pasinaudoti Reglamento (EB) Nr. 1520/2000 14 straipsnio 2 dalyje numatyta riba. Dar daugiau, siekiant užtikrinti, kad Bendrijos tarptautiniai įsipareigojimai būtų įgyvendinti iki biudžetinių metų pabaigos, turi būti nustatyta tvarka sustabdyti mokėjimus, susijusius su atitinkamu biudžetiniu laikotarpiu išduotais grąžinamosios išmokos sertifikatais. (9) Atsižvelgiant į patirtį, įgytą nuo grąžinamosios išmokos sertifikatų įdiegimo, reikia pakeisti Reglamento (EB) Nr. 1520/2000 F priede numatytą tvarką. (10) Turi būti įmanoma taikyti kai kurias šio reglamento nuostatas nuo liepos 9 d. Todėl jis turi įsigalioti kaip galima greičiau po jo paskelbimo dienos. (11) Šiame reglamente numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais Sutarties I priede vadybos komiteto nuomonę, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1520/2000 iš dalies keičiamas taip: 1) 6 straipsnio 3 dalis pakeičiama taip: "3. Nepažeidžiant 6a straipsnyje išdėstytų nuostatų, grąžinamosios išmokos sertifikatas suteikiamas be teisės jį perleisti. Juo naudojasi jo turėtojas." 2) Įterpiamas 6a straipsnis: "6a straipsnis 1. Licencijų ar sertifikatų nustatyti įsipareigojimai negali būti perleidžiami. Licencijų ar sertifikatų suteikiamas teises jų turėtojas gali perleisti jų galiojimo laikotarpiu tik tada, jei toks perleidimas atliekamas vieno perėmėjo naudai kiekvienam sertifikatui arba jo išrašui, ir jei perėmėjo pavardė/pavadinimas ir adresas į grąžinamosios išmokos sertifikato paraiškos formos 20 langelį įrašomi ne vėliau kaip paraiškos padavimo metu. Toks perleidimas susijęs su sumomis, kurios dar nepaskirtos konkrečiam sertifikatui ar visiems jo išrašams. Prieš išduodant sertifikatą į 22 langelį įrašomas ir pagal paraiškos duomenis užbaigiamas toks sakinys: "Teises galima perleisti… (perėmėjo pavardė/pavadinimas ir adresas)". Jei sertifikato paraiškoje nenurodyta jokia galimo perėmėjo pavardė/pavadinimas ir adresas, 6 langelis ištrinamas. 2. Perėmėjai negali toliau perleisti savo teisių, bet gali jas grąžinti jų turėtojui. Tokiais atvejais sertifikatus išduodanti organizacija sertifikato 6 skiltyje įrašo tokį įrašą: - retrocesión al titular, el… - tilbageføring til indehaveren den… - Rückübertragung auf den Bescheinigungsinhaber am… - εκ νέου παραχώρηση στο δικαιούχο στις… - rights transferred back to the titular holder on [date] - rétrocession au titulaire le… - retrocessione al titolaire in data… - aan de titularis geretrocedeerd op… - retrocessão ao titular em… - palautus todistuksenhaltijalle… - återbördad till licensinnehavaren den… 3. Jei turėtojas prašo perleisti teises, arba jei perėmėjas prašo grąžinti teises turėtojui, kiekvienos valstybės narės paskirta sertifikatus išduodanti institucija ar agentūra (arba agentūros) įrašo į sertifikatą arba, jei reikia, į jo išrašą tokius duomenis: a) perėmėjo pavardę/pavadinimą ir adresą, kaip nurodyta 1 dalyje, arba 2 dalyje nurodytą įrašą; b) tokio įrašo datą, patvirtintą institucijos ar agentūros antspaudu. 4. Perleidimas ar grąžinimas savininkui įsigalioja nuo įrašo dienos." 3) 7 straipsnis papildomas 5 dalimi: "5. Grąžinamoji išmoka, prašoma remiantis konkrečia paraiška, kuri nėra eksporto deklaracija, suteikiama galiojančiomis sąlygomis, ypač tomis, kurios nustatytos 6 straipsnyje. Nepažeidžiant ankstesnės pastraipos nuostatų, jei nesilaikoma 4 dalyje nurodyto trijų mėnesių termino, 3 dalyje nurodytas įsipareigojimas negali būti laikomas įvykdytu ir dėl to atitinkamai sumai užlaikomas 11 straipsnyje numatytas užstatas." 4) Įterpiamas 10a straipsnis: "10a straipsnis 1. Šis straipsnis taikomas grąžinamosios išmokos sertifikatams, kurių paraiškose prašoma nustatyti grąžinamąją išmoką iš anksto, kai paraiškos padavimo diena siejama su kvietimu dalyvauti konkurse, paskelbtame importuojančios valstybės, kuri nėra Bendrijos narė. Sąvoka "kvietimas dalyvauti konkurse" – tai trečiųjų šalių viešųjų agentūrų ar tarptautinių organizacijų, kurioms taikoma viešoji teisė, atviri kvietimai iki nustatytos datos pateikti paraiškas, dėl kurių sprendimą priims tos agentūros ar organizacijos. Šiame straipsnyje importuojančia valstybe laikomos ginkluotosios pajėgos, minimos Reglamento (EB) Nr. 800/1999 36 straipsnio 1 dalies c punkte. 2. Eksportuotojai, kurie atsiliepdami į 1 dalyje nurodytą kvietimą dalyvauti konkurse pateikė arba nori pateikti paraišką, nukrypstant nuo 8 straipsnio 5, 6 ir 9 dalių bei pagal 10 dalyje išdėstytas sąlygas ir tik tada, jei įvykdytos 3 dalyje nurodytos sąlygos, gali prašyti vieno ar kelių sertifikatų, o sertifikatai bus išduoti, jeigu jie laimės konkursą ir su jais bus sudaryta sutartis. 3. Šis straipsnis taikomas tik tada, jei kvietime dalyvauti konkurse nurodoma bent ši detali informacija: - importuojančioji šalis ir kvietimą dalyvauti konkurse paskelbusi agentūra, - paskutinė paraiškų padavimo diena, - konkretus produktų kiekis, dėl kurio skelbiamas konkursas. Suinteresuota šalis, prašydama sertifikato, pateikia šią informaciją sertifikatus išduodančiai institucijai. Paraiška ar paraiškos sertifikatui gauti paduodamos ne anksčiau kaip likus 15 dienų iki paskutinės paraiškų pateikimo dienos ir ne vėliau kaip iki tos dienos 13 valandos. Suma, kuriai prašoma išduoti sertifikatą arba sertifikatus, negali būti didesnė už atitinkamą kiekį, kuris nurodomas kvietime dalyvauti konkurse, taikant iš anksto pagal 1 dalies pirmą pastraipą nustatytą dydį. Neatsižvelgiama į jokius kvietime dalyvauti konkurse numatytus leistinus nuokrypius arba pasirinkimo galimybes. 4. Nepaisant Reglamento (EB) Nr. 1291/2000 15 straipsnio 2 dalies nuostatų, prašant sertifikato užstato pateikti nereikia. 5. Išskyrus force majeure atvejus, per 44 dienas nuo paskutinės paraiškų padavimo dienos pareiškėjas sertifikatus išduodančią instituciją informuoja laišku arba rašytiniu nuotolinio ryšio pranešimu, kuris turi pasiekti instituciją ne vėliau, nei pasibaigs 44 dienų terminas, apie tai, kad: a) jam paskirta atlikti užsakymą pagal sutartį; b) arba, kad jam nepaskirta atlikti užsakymo pagal sutartį; c) arba, kad jis nepateikė paraiškos konkursui; d) arba, kad per nustatytą laiką konkurso rezultatų jis nesužinojo dėl nuo jo nepriklausančių priežasčių. 6. Paraiškos išduoti sertifikatus nepriimamos, jei per grąžinamųjų išmokų sertifikatų išdavimo laikotarpį, pagal 8 straipsnio 8 dalies antrą pastraipą sertifikato išdavimas buvo sustabdytas. Jokia speciali priemonė, kurios buvo imtasi pasibaigus nurodytam laikotarpiui, negali sutrukdyti išduoti vieną ar daugiau sertifikatų, susijusių su kvietimu dalyvauti atitinkamame konkurse, jeigu pareiškėjas įvykdė šias sąlygas: a) tinkamais dokumentais patvirtino 3 dalies pirmoje pastraipoje nurodytą informaciją; b) pateikė įrodymus, kad jam paskirta atlikti užsakymą pagal sutartį; c) pateikė sutartį, arba d) jeigu dėl pateisinamos priežasties sutartis negali būti pateikta, pristatė dokumentus, patvirtinančius, kad kartu su kita sutarties šalimi ar šalimis prisiėmė įsipareigojimus, įskaitant pareiškėjo ar kitų susitariančiųjų šalių banko patvirtinimą, kad pirkėjo finansinė institucija atidarė neatšaukiamą akredityvą, susijusį su sutartu pristatymu; e) pateikė užstatą, būtiną išduodant sertifikatą. Sertifikatas ar sertifikatai išduodami tik 3 dalies pirmos pastraipos pirmoje įtraukoje nurodytai šaliai. Jame paminimas kvietimas dalyvauti konkurse. Visa suma, kuriai išduodamas sertifikatas ar sertifikatai, yra prilyginama atitinkamam kiekiui, nustatytam taikant iš anksto pagal 1 dalies pirmą pastraipą nustatytą dydį, ir kuris pareiškėjui paskiriamas laimėta sutartimi bei kuriam pareiškėjas pateikė sutartį arba d punkte nurodytus dokumentus; tokia suma negali viršyti prašytos sumos. Darant išimtį 9 straipsnio 1 daliai ir 9 straipsnio 2 dalies pirmai ir antrai pastraipoms, pagal šį straipsnį išduoti grąžinamosios išmokos sertifikatai įsigalioja nuo jų išdavimo dienos pagal Reglamento (EB) Nr. 1291/2000 23 straipsnio 2 dalį. Grąžinamosios išmokos sertifikatai galioja ne ilgiau kaip iki aštunto mėnesio, einančio po mėnesio, kurį jie buvo išduoti, pabaigos arba iki kiekvienų metų rugsėjo 30 d., žiūrint, kuri šių datų yra ankstesnė. Todėl iš anksto nustatyti grąžinamųjų išmokų dydžiai galioja iki paskutinės sertifikato galiojimo dienos. Sertifikatas neišduodamas sumoms, kurios pareiškėjui nepaskiriamos laimėta sutartimi, arba jeigu jis neįvykdė kurios nors sąlygos, išvardytos antros pastraipos a, b, c ir e arba, kaip gali pasitaikyti, antros pastraipos a, b, d ir e punktuose. Sertifikato ar sertifikatų turėtojas tiesiogiai atsako už kiekvienos neteisingai išmokėtos grąžinamosios išmokos sumokėjimą, jeigu nustatoma, kad sertifikatas ar sertifikatai išduoti remiantis sutartimi ar d punkte nurodytu įsipareigojimu, neatitinkančiais kvietimo dalyvauti konkurse, paskelbtame valstybės, kuri nėra Bendrijos narė. 7. 5 dalies b, c ir d punktuose nurodytais atvejais neišduodamas joks sertifikatas, susijęs su 3 dalyje minėta paraiška. 8. Jei sertifikato pareiškėjas nesilaiko 5 dalies sąlygų, sertifikatas neišduodamas. Tačiau jeigu pareiškėjas pateikia sertifikatus išduodančiai institucijai įrodymus, kad paraiškų padavimo terminas buvo pratęstas: - ne daugiau kaip 10 dienų, paraiška tebegalioja, o 44 dienų laikotarpis, skirtas perduoti 5 dalyje nurodytus duomenis, prasideda pasibaigus naujam paraiškų padavimo terminui, - daugiau kaip 10 dienų, paraiška nebegalioja. 9. a) a) Jeigu konkurso laimėtojas kompetentingai institucijai priimtinu būdu įrodo, kad kvietimą dalyvauti konkurse paskelbusi institucija panaikino sutartį dėl priežasčių, kurios nuo jo nepriklauso ir kurių negalima laikyti force majeure, kompetentinga institucija grąžina užstatą tais atvejais, jei pagrindiniams produktams, atitinkantiems didžiausią grąžinamosios išmokos dydį, palyginti su kitais naudojamais pagrindiniais produktais, iš anksto nustatytas grąžinamosios išmokos dydis yra didesnis arba lygus paskutinę sertifikato galiojimo dieną taikomam grąžinamosios išmokos dydžiui. b) Jei konkurso laimėtojas kompetentingai institucijai priimtinu būdu įrodo, kad kvietimą dalyvauti konkurse paskelbusi institucija įpareigojo jį pripažinti sutartyje padarytus pakeitimus dėl priežasčių, kurios nuo jo nepriklauso ir kurių negalima laikyti force majeure, kompetentinga institucija gali pratęsti sertifikato galiojimo laiką ir išankstinio nustatymo trukmę iki rugsėjo 30 d. c) Konkurso laimėtojui pateikus įrodymus, kad kvietimo dalyvauti konkurse sąlygos arba vėliau sudaryta sutartis numatė didesnę nei 5 % mažėjantį leistiną nuokrypį arba pasirinkimo galimybę, ir kad kvietimą dalyvauti konkurse paskelbusi institucija taiko atitinkamą nuostatą, įsipareigojimas eksportuoti laikomas įvykdytu, jei eksportuotas kiekis yra ne daugiau kaip 10 % mažesnis už nustatytąjį sertifikate, bet tik tada, jei iš anksto nustatytos grąžinamosios išmokos dydis pagrindiniams produktams, atitinkantis didžiausią grąžinamąją išmoką, palyginti su kitais naudojamais pagrindiniais produktais, yra didesnis arba lygus paskutinę sertifikato galiojimo dieną taikomai grąžinamajai išmokai. Tokiais atvejais 12 straipsnio 4 dalyje nurodyti 95 % keičiami į 90 %. d) Lyginant iš anksto nustatytos grąžinamosios išmokos dydį su paskutinę sertifikato galiojimo dieną taikomu grąžinamosios išmokos dydžiu, tam tikrais atvejais reikia atsižvelgti ir į kitas pagal Bendrijos taisykles numatytas sumas. 10. Darant išimtį 8 straipsniui, grąžinamosios išmokos sertifikatų paraiškas galima paduoti pagal šį straipsnį nuo spalio 1 d. kiekvienam biudžetiniam laikotarpiui. Valstybės narės nedelsdamos praneša Komisijai 3 dalies pirmoje pastraipoje nurodytą detalią informaciją ir sumas bei kiekvieno sertifikato paraiškos padavimo datą ir laiką. Komisija per dvi darbo dienas nuo tokio pranešimo informuoja valstybę narę, ar taikytina 12 dalies trečia pastraipa. 11. Jei paraiška dar nepaduota, Komisija gali sustabdyti 2 dalies taikymą 8 straipsnio 8 dalies antroje ir trečioje pastraipose išdėstytomis sąlygomis. 12. Norėdama taikyti 6 dalies pirmą pastraipą, Komisija gali manyti, kad nėra jokio pavojaus, jog nebus įvykdyti tarptautiniai įsipareigojimai, jei sumų, atitinkančių vieną kvietimą dalyvauti konkurse, kuriam vieno ar keleto sertifikatų paraiškas pateikė vienas ar keli operatoriai, ir kuriems sertifikatai dar neišduoti, bendra suma neviršija 2 milijonų eurų. Tačiau šią ribą galima padidinti iki 4 milijonų, jei nė vienas nuo biudžetinio laikotarpio pradžios paskelbtas ir 8 straipsnio 5 dalyje nurodytas sumažinimo koeficientas neviršija 50 %. Grąžinamosios išmokos sertifikatai operatoriams neišduodami, jei atitinkama suma, ją sudėjus su sumomis, kurioms pateiktos paraiškos, esančios to paties kvietimo dalyvauti konkurse dalimi, viršija taikomą ribą." 5) 12 straipsnis pakeičiamas taip: "12 straipsnis 1. Jei sumažinimo koeficientas taikomas pagal 8 straipsnio 5 ir 8 dalis, užstato dalis, lygi prašytai sumai, padaugintai iš sumažinimo koeficiento, grąžinama nedelsiant. 2. Jei pareiškėjas atsiima savo paraišką taip, kaip numatyta 8 straipsnio 6 dalyje, grąžinama 94 % užstato. 3. Visas užstatas grąžinamas, jei sertifikato turėtojas prašė grąžinamųjų išmokų, iš viso sudarančių 95 % sumos, kuriai išduotas sertifikatas. Turėtojo prašymu valstybės narės gali grąžinti užstatą dalimis, proporcingai atitinkančiomis tuos produktų kiekius, kuriems buvo pateikti 7 straipsnio 4 dalyje nurodyti įrodymai, tik tada, jei pateikta įrodymų, kad paraiška buvo paduota sumai, lygiai mažiausiai 5 % sertifikate nurodytos sumos. 4. Jei grąžinamosios išmokos sertifikatas panaudotas mažiau kaip 95 % sumos, kuriai jis buvo išduotas, 25 % užstato dalies, lygios skirtumui tarp 95 % sumos, kuriai išduotas sertifikatas, ir faktiškai panaudotos grąžinamųjų išmokų sumos, yra netenkama. Be to, jei visa užstato, kurio turėtų būti netenkama, suma sudaro 60 ar mažiau eurų už atitinkamą sertifikatą, atitinkama valstybė narė grąžina visą užstatą. 5. Tačiau, - jei sertifikatas ar sertifikato išrašas sertifikatą išdavusiai institucijai grąžinamas per pirmuosius du jo galiojimo laikotarpio trečdalius, atitinkama netektino užstato suma sumažinama 40 %; tam tikslui bet kuri dienos dalis skaičiuojama kaip visa diena, - jei sertifikatas ar sertifikato išrašas sertifikatą išdavusiai institucijai grąžinamas per paskutinį jo galiojimo laikotarpio trečdalį arba per mėnesį nuo jo galiojimo laikotarpio pabaigos, atitinkama netektino užstato suma sumažinama 25 %. Ankstesnė pastraipa taikoma tik tiems sertifikatams ir sertifikatų išrašams, kurie buvo grąžinti juos išdavusiai institucijai per biudžetinį laikotarpį, kuriam išduotas sertifikatas, bet tik tada, jei jie bus grąžinti likus daugiau kaip 30 dienų iki to laikotarpio pabaigos." 6) 14 straipsnio 2 ir 3 dalys pakeičiamos taip: "2. Šio straipsnio nuostatos taikomos eksportui tų operatorių, kurie nuo aptariamo biudžetinio laikotarpio pradžios neturėjo grąžinamosios išmokos sertifikato ir jo neturi eksporto dieną. Visa paraiškų, kurias F priedo VI skyriaus 2 poskyryje išdėstytomis sąlygomis per biudžetinius metus padavė operatorius ir prieš paduodant aptariamojo eksporto paraišką, suma turi būti mažesnė kaip 50000 eurų. Taikant ankstesnę pastraipą, jei kompetentinga institucija laiko konkrečią paraišką muitinės deklaracija, kaip nustatyta Reglamento (EB) Nr. 800/1999 5 straipsnio 1 dalyje, paraiškos data, jei kompetentinga institucija sutinka, gali būti ta diena, kurią muitinė priėmė aptariamąją eksporto deklaraciją. Šis straipsnis taikomas tik valstybėje narėje, kurioje prekės yra pagamintos ar surinktos. 3. Valstybės narės ne vėliau kaip iki kiekvieno mėnesio penktos dienos praneša Komisijai grąžinamųjų išmokų sumas, pagal šį straipsnį paskirtas nuo praėjusio mėnesio šešioliktos dienos iki jo pabaigos, ir ne vėliau kaip iki kiekvieno mėnesio dvidešimtos dienos – grąžinamųjų išmokų sumas, pagal šį straipsnį paskirtas nuo einamojo mėnesio pirmos iki jo penkioliktos dienos. Jei valstybių narių pranešta bendra suma pasiekia 20 milijonų eurų, Komisija gali sustabdyti 1 ir 2 dalių taikymą eksportui, kuriam grąžinamosios išmokos sertifikatas netaikomas. Atsižvelgdama į valstybių narių praneštas sumas taikant pirmą pastraipą ir Europos Bendrijos tarptautinių įsipareigojimų vykdymą Komisija gali pakeisti antroje pastraipoje numatytą sumą kuriam nors biudžetiniam laikotarpiui, ir tokiu atveju ji Europos Bendrijų oficialiajame leidinyje paskelbia naują sumą." 7) 15 straipsnio 2 dalis pakeičiama taip: "2. Nukrypstant nuo 1 dalies, šiame reglamente nurodytiems grąžinamosios išmokos sertifikatams netaikomos šios Reglamento (EEB) Nr. 1291/2000 nuostatos, nurodytos jo: - 9, 12, 14, 21, 24, 32, 33 35, 42, 46, 47, 49 ir 50 straipsniuose, - 8 straipsnio 2 dalyje, - 8 straipsnio 4 dalyje, - 18 straipsnio 1 dalyje, - 36 straipsnio 5 dalyje." 8) 16 straipsnis iš dalies keičiamas taip: a) 3 dalies antra pastraipa pakeičiama taip: "Tačiau, jei atitinkamos prekės yra išvardytos D priedo 1 ir 2 skiltyse, suinteresuotai šaliai jos specialiu prašymu gali būti paskirta grąžinamoji išmoka, pagrindinių produktų pobūdį ir kiekį, imamų tokiai grąžinamajai išmokai apskaičiuoti, nustatant atlikus prekių, kurios turi būti eksportuotos, analizę ir pagal D priede esančią pavertimo lentelę. Kompetentinga institucija nustato, kokiomis sąlygomis analizė turi būti atliekama." b) 8 dalis pakeičiama taip: "8. Dėl nuo kiekvienų metų spalio 1 d. iki spalio 15 d. vykusio eksporto pažymėtina, kad grąžinamoji išmoka negali būti išmokėta prieš spalio 16 d. Dėl vykusio eksporto, kai eksportuojama buvo pateikiant grąžinamosios išmokos sertifikatą, išduotą atitinkamam biudžetiniam laikotarpiui, ir jei Komisija mano, kad yra pavojus, jog Bendrija gali neįvykdyti savo tarptautinių įsipareigojimų, pažymėtina, kad grąžinamųjų išmokų mokėjimai, suplanuoti tam laikotarpiui pasibaigus, negali būti atlikti prieš spalio 16 d., ir tokiu atveju Reglamento (EB) Nr. 800/1999 49 straipsnio 8 dalies pirmoje pastraipoje nurodytas laikotarpis gali būti laikinai pratęstas iki trijų mėnesių ir 15 dienų. Jei taikoma ankstesnė pastraipa, Komisija šią nuostatą prieš rugsėjo 20 d. paskelbia Europos Bendrijų oficialiajame leidinyje." 9) F priedas iš dalies keičiamas taip: a) I skyriaus 2 poskyris pakeičiamas taip: "2. Ant "Eksporto licencija arba sertifikatas su iš anksto nustatyta grąžinamąja išmoka" dedamas spaudas "Grąžinamosios išmokos sertifikatas prekėms, neįtrauktoms į Sutarties I priedą". Ši informacija gali būti įvesta į kompiuterį. Pareiškėjai turi užpildyti 4, 8, 17, 18 ir prireikus – 7 langelį. 17 ir 18 langeliuose suma įrašoma eurais; 13–16 langeliai nepildomi. 20 langelyje pareiškėjai turi nurodyti, ar jie planuoja grąžinamosios išmokos sertifikatu naudotis tik jį išdavusioje valstybėje narėje, ar jie prašo visoje Bendrijoje galiojančio grąžinamosios išmokos sertifikato. 20 langelyje pareiškėjai turi įrašyti žodžius "8–1 straipsnis" ar kitus kompetentingai institucijai priimtinus žodžius, jei paraiška yra susijusi su sertifikatu, numatytu pagal 8 straipsnio 1 dalį, arba žodžius "8–8 straipsnis" ar kitus kompetentingai institucijai priimtinus žodžius, jei ji yra susijusi su 8 straipsnio 8–10 dalyse numatytu sertifikatu. Pareiškėjai turi įrašyti paraiškos padavimo vietą, datą ir paraišką pasirašyti. Jei paraiška siejama su maisto pagalba, 20 langelyje jie taip pat turi įrašyti vieną iš šio Reglamento 10 straipsnyje arba Komisijos reglamento (EB) Nr. 259/98 [7] 3 straipsnyje paminėtų nuorodų." b) II skyriaus 3 poskyris pakeičiamas taip: "3. Paraiška išduoti grąžinamosios išmokos sertifikato išrašą Kiekvienas grąžinamosios išmokos sertifikato turėtojas gali prašyti išrašo iš savo sertifikato sumai, neviršijančiai sumos dar neįrašytos sertifikato originale tą dieną, kai išduodamas išrašas, ypač jei paraiškos dėl planuojamo eksporto grąžinamosios išmokos skyrimo nebus teikiamos grąžinamosios išmokos sertifikatą išdavusioje valstybėje narėje. Šiuo atveju suma, kuriai prašoma išrašo, įrašoma į sertifikato originalą, ir yra išduodamas išrašas, pagrįstas paraiška, pateikta pagal Reglamento (EB) Nr. 1291/2000 I priede nustatytą formą, ir kuriame yra tokia informacija: - 1 ir 2 langeliuose – grąžinamosios išmokos sertifikatą, kurio išrašo prašoma, išdavusios agentūros pavadinimas ir sertifikato originalo numeris, - 4 langelyje – grąžinamosios išmokos sertifikato turėtojo pavardė/pavadinimas, - 17 ir 18 langeliuose – prašoma išrašo suma eurais." c) IV skyrius pakeičiamas taip: "IV. Sertifikatų su iš anksto nenustatyta grąžinamąja išmoka, skirtų naudoti visoje Bendrijoje, išdavimas Šie grąžinamosios išmokos sertifikatai užpildomi taip pat, kaip ir III skyriuje nurodyti sertifikatai. 21 langelis ištrinamas. Jei tokio grąžinamosios išmokos sertifikato turėtojas vėliau prašytų iš anksto nustatyti grąžinamosios išmokos dydžius, jis turėtų grąžinti sertifikato originalą ir visus jau išduotus išrašus. Sertifikato 22 langelyje įrašoma ir užpildoma "Grąžinamoji išmoka galioja [data], iš anksto nustatyta [data]"." 2 straipsnis Šis reglamentas įsigalioja kitą dieną po jo paskelbimo Europos Bendrijų oficialiajame leidinyje. 1 straipsnio 2 ir 5 dalys taikomos sertifikatams, kuriems paraiškos paduotos nuo 2001 m. liepos 9 d. ir pagal kuriuos eksportuojama nuo 2001 m. spalio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2001 m. liepos 31 d. Komisijos vardu Frederik Bolkestein Komisijos narys [1] OL L 318, 1993 12 20, p. 18. [2] OL L 298, 2000 11 25, p. 5. [3] OL L 177, 2000 7 15, p. 1. [4] OL L 276, 2000 10 28, p. 3. [5] OL L 152, 2000 6 24, p. 1. [6] OL L 150, 2001 6 6, p. 25. [7] OL L 25, 1998 1 31, p. 39. --------------------------------------------------